CELEX: C2004/190/17
Language: da
Date: 2004-07-24 00:00:00
Title: Sag C-227/04 P: Appel iværksat den 2. juni 2004 af Marie-Luise Lindorfer til prøvelse af dom afsagt den 18. marts 2004 af De Europæiske Fællesskabers Ret i Første Instans (Femte Afdeling) i sag T-204/01, M.-L. Lindorfer mod Rådet for Den Europæiske Union

24.7.2004   
            
            
               DA
            
            
               Den Europæiske Unions Tidende
            
            
               C 190/10
            
         Appel iværksat den 2. juni 2004 af Marie-Luise Lindorfer til prøvelse af dom afsagt den 18. marts 2004 af De Europæiske Fællesskabers Ret i Første Instans (Femte Afdeling) i sag T-204/01, M.-L. Lindorfer mod Rådet for Den Europæiske Union
   (Sag C-227/04 P)
   (2004/C 190/17)
   Ved De Europæiske Fællesskabers Domstol er der den 2. juni 2004 iværksat appel af Marie-Luise Lindorfer ved avocats G. Vandersanden og L. Levi, til prøvelse af dom afsagt den 18. marts 2004 af De Europæiske Fællesskabers Ret i Første Instans (Femte Afdeling) i sag T-204/01, M.-L. Lindorfer mod Rådet for Den Europæiske Union.
   Appellanten har nedlagt følgende påstande:
   
               —
            
            
               De Europæiske Fællesskabers Ret i Første Instans' dom af 18. marts 2001 i sag T-204/01 ophæves.
            
         
               —
            
            
               Som konsekvens heraf gives der appellanten medhold i følgende påstande, som var nedlagt for Retten i Første Instans:
            
         
               —
            
            
               Rådets afgørelse af 3. november 2000, hvorved det antal pensionsgivende tjenesteår, der skal lægges til grund for beregningen af sagsøgerens pension fra Fællesskaberne, er fastsat til fem år, fem måneder og otte dage som følge af overførslen af de pensionsrettigheder, hun har optjent i Østrig forud for tiltrædelsen af tjenesten ved De Europæiske Fællesskaber, annulleres, og om fornødent annulleres Rådets afvisning af 31. maj 2001 af sagsøgerens klage af 2. februar 2001.
            
         
               —
            
            
               Rådet tilpligtes at foretage en ny beregning på et korrekt juridisk grundlag, dvs. retmæssigt, af de pensionsgivende tjenesteår, der skal lægges til grund for beregningen af sagsøgerens pension fra Fællesskaberne som følge af overførslen af hendes pensionsrettigheder fra Østrig.
            
         
               —
            
            
               Rådet tilpligtes at betale sagens omkostninger for Retten og for Domstolen.
            
         Søgsmålsgrunde og væsentligste argumenter:
   Retten i Første Instans har tilsidesat artikel 141 EF, artikel 10, stk. 4, litra b), i de almindelige gennemførelsesbestemmelser (1), princippet om forbud mod forskelsbehandling og begrundelsespligten.
   Ved at lægge til grund, at Rådet med føje i omregningsformlen kunne tage hensyn til aktuarmæssige faktorer knyttet til den pågældendes alder og køn, har Retten nemlig tilsidesat princippet om forbud mod forskelsbehandling, navnlig for så vidt angår kravet om ligebehandling af mænd og kvinder. Vedrørende formlen for omregning af rettigheder, erhvervet i en tidligere — national — pensionsordning, til Fællesskabernes ordning, har Retten godkendt, at der tages hensyn til en faktor, som forskelsbehandler arbejdstagerne med hensyn til køn, og som behandler kvindelige arbejdstagere mindre gunstigt, og har begrundet en sådan formel med budgetmæssige hensyn. Retten har i øvrigt tilsidesat sin begrundelsespligt ved ikke at tage stilling til appellantens argumentation, som skulle bevise, at den budgetmæssige ligevægt ikke kan opnås ved, at en aktuarmæssig faktor tages i betragtning ved omregningen af pensionsgivende tjenesteår inden for Fællesskabernes pensionsordning.
   Retten har ikke taget stilling til, om det er lovligt, at der eksisterer to alternative omregningsmetoder, som begge skal gennemføre artikel 11, stk. 2, i bilag VIII til statutten, dog på forskellig måde, idet der tages hensyn til dels tidspunktet for overførsel af pensionsrettigheder, dels datoen for tjenestemandens fastansættelse. Retten har desuden, ved kun at fokusere på tjenestemandens grundløn på pensioneringstidspunktet og ikke også på antallet af pensionsgivende tjenesteår, undladt at tage stilling til appellantens argument og tilsidesat sin begrundelsespligt.
   Retten har draget urigtige retlige slutninger af de faktiske elementer og især af de eksempler, appellanten har givet. Selv om det lægges til grund, at svingningerne i de forskellige nationale valutaer skyldes udefrakommende omstændigheder i forhold til Fællesskaberne, fritager dette på ingen måde Fællesskaberne for at sørge for, at princippet om forbud mod forskelsbehandling overholdes, navnlig i forhold til deres personale, eller for, i den foreliggende sag, at fastsætte reglerne for omregning til for Fællesskabernes pensionsordning af pensionsrettigheder erhvervet i en national pensionskasse i overensstemmelse med dette princip. Dette betyder navnlig, at Rådet ikke kan benytte formler for omregningssatser, som tilsidesætter princippet om forbud mod forskelsbehandling. Det er imidlertid godtgjort, at dette er tilfældet. Der er nemlig i relation til princippet om forbud mod forskelsbehandling ingen forskel på de beløb, som overføres fra en national pensionskasse, alt efter om de hidrører fra et land med en »svag valuta«, eller fra et land med en »stærk valuta«. Retten har desuden fastslået, at den behandling, som disse beløb undergives, varierer alt efter kvalifikationen af det pågældende land, hvorved overførsler, der hidrører fra et land med en »svag valuta«, får en gunstigere behandling. Retten har endelig ikke undersøgt om, endsige påvist at, denne forskelsbehandling er objektivt begrundet. Det forhold, at denne forskelsbehandling skyldes omstændigheder, som ligger uden for Fællesskabernes kontrol, kan ikke udgøre en sådan begrundelse, eftersom det er Rådet, som har besluttet sig for at benytte de to alternative omregningsmetoder, og det endvidere er Rådet, som bestemmer, på hvilken personkreds, de skal anvendes.
   
      (1)  Rådets afgørelse af 13.7.1992 om fastsættelse af almindelige gennemførelsesbestemmelser til artikel 11, stk. 1 og 2, i bilag VIII til tjenestemandsvedtægten og om ophævelse af kapitel IV og V i Rådets afgørelse af 26.1.1970, som ændret ved Rådets afgørelse af 19.12.1994.